L'Agulla: de desembre 2010\n22 de des. 2010\nque seguiu aquest blog. A partir d'ara, podreu continuar llegint-nos dins del portal de Catalunya Religió. I en aquest bloc podreu consultar els números antics de la revista.\nMoltíssimes gràcies i bones Festes!\nAquí teniu l'enllaç.\nPublicat per: Redacció a les 8:44 Cap comentari:\nPublicat per: Redacció a les 9:26 Cap comentari:\n8 de des. 2010\nFidels a la utopia de l’Evangeli: el llibre dels 10 anys del Fòrum Joan Alsina\nEl Fòrum Joan Alsina, de capellans del Bisbat de Girona, han commemorat el desè aniversari amb un llibre que recull tots els documents que han fet públics fins al moment, junt amb un breu repàs de la seva trajectòria, fites i objectius. El Fòrum aporta en cada escrit una visió de l’Església més propera a l’essència del missatge de Jesús i a les persones que més ho necessiten, i més allunyada dels poders, els dogmatismes i la hipocresia. Expliquen que des dels seus inicis, quan es van aplegar com a resposta al Vaticà que desautoritzava les celebracions penitencials col•lectives del perdó, han tingut com a punts de referència permanents el rebuig al domini de les consciències i la denúncia de la confusió entre la unitat i la uniformitat. A través dels seus documents, el Fòrum aporta una mirada renovada a la fe i posa damunt la taula alguns temes “intocables” per la Jerarquia: l’ordenació de dones, la democràcia a l’Església, el celibat com una opció personal, la no exclusió dels homosexuals, l’ús del preservatiu... i també temes de fons, com ara l’autèntic compromís pels Drets Humans per part de l’Església i la recerca de l’autèntic ecumenisme, entre moltes altres qüestions. Cal una lectura en profunditat del llibre i reflexionar sobre les seves argumentacions, molt treballades i meditades, i sobre cadascun dels documents editats.Hereus del Concili Vaticà II i “a la llum de l’Evangeli, amb visió de futur”, els capellans del Fòrum Joan Alsina no en són conscients, però són una veu profètica que s’hauria de sentir i contagiar més enllà del bisbat de Girona, perquè amb una institució eclesial estàtica amb les seves actituds i contradiccions, són una alenada d’oxigen per a molts creients desencisats. El Fòrum demostra valentia, sentit comú i treball compromès per ser “fidels a la utopia de l’Evangeli”. Els mil exemplars que han autoeditat estan gairebé exhaurits, venuts a través de les parròquies i a les llibreries de Girona i Figueres. Ara s’estan plantejant fer una segona edició i també hi ha la possibilitat que es vengui a la llibreria Claret de Barcelona. Podeu demanar informació: joanalsina.forum@gmail.com\nPublicat per: Redacció a les 9:22 Cap comentari:\nRecorreguts per la Bíblia més curiosa: 3. El llibre de Josué, capítols 1-12\nNo sé jo si el bon lector de L’Agulla ha prestat gaire atenció a aquesta minisèrie que va pel tercer articlet i que convida a entrar en determinades pàgines de la Bíblia que podem considerar “curioses”, en el millor sentit de la paraula. Si hi ha prestat atenció, devia veure en el darrer número, el de juny passat, la presentació de llibre dels Jutges: un recull d’històries molt antigues dels gairebé dos-cents anys que les tribus hebrees fugides d’Egipte van trigar a ocupar la terra de Canaan i convertir-la en el regne d’Israel.Doncs ara, en aquest número, us recomano de llegir la mateixa història però en una altra versió, aquest cop altament idealitzada. Es troba en els capítols 1 al 12 del llibre de Josuè. Aquest és un llibre d’una gran força èpica, que presenta les dotze tribus sortides d’Egipte unides entorn d’un únic cap, i que avancen implacablement ocupant el territori que Déu els ha promès. Hi ha moments de gran bellesa, ben coneguts, com la caiguda de Jericó després de les set voltes en set dies tocant les trompetes (recordeu la cançó? “Josuè va conquerir Jericó... les muralles es van enfonsar!”). Hi hi ha moments esfereïdors com el saqueig sense compassió, exterminant tots els enemics com una ofrena a Déu. Aquests capítols de Josuè són, en efecte, terriblement ambivalents: per una banda, és l’espectacular victòria d’un poble de refugiats que aconsegueix un territori on viure lliurement; per l’altra, és la justificació d’actuacions escandalosament agressives en nom d’un sentiment nacional que se sent plenament sostingut en Déu, i que ajuden a entendre moltes actituds actuals en una part dels descendents d’aquell poble. Josep Lligadas\nPublicat per: Redacció a les 9:30 Cap comentari:\n4 de des. 2010\nDel resultat de les eleccions, tant de les coses que tothom preveia com de les que han estat més sorprenents, en podríem treure’n les següents conclusions:\nEls tres partits del govern són els que han perdut diputats. Hi ha una voluntat de l’electorat de canviar de govern i de “castigar” el tripartit. Els tres partits hauran de reflexionar. Pot ser molt bo que els socialistes, degut aquests resultats, d’haver tocat fons es replantegin tant la seva política sobre l’encaix de Catalunya amb Espanya, com la seva política social, perquè sigui veritablement d’esquerres.\nHi ha una decantació vers la dreta: si sumem els diputats del centre dreta de CiU i els del PP i Ciutadans, en resulta 83 diputats (en l’anterior Parlament eren 65). Caldrà estar atents sobre si el govern d’Artur Mas tira endarrere les bones pràctiques socials del govern Montilla i quines propostes socials fa. L’oposició d’esquerra no resta massa forta per defensar tot allò que pugui afavorir les capes socials més baixes. Caldrà apel·lar a la sensibilitat social inclosa en alguns sectors de Convergència i d’Unió?\nHi ha un important desplaçament del Parlament vers el sobiranisme: CiU, ERC i SI sumen 76 diputats (més de la meitat) als quals hi podem sumar els d’ICV (10 més) i alguns del PSC. Caldrà veure com el nou govern gestiona aquesta voluntat popular que ja es va manifestar el 10 de juliol passat al carrer.\nL’independentisme declarat s’ha dispersat en els 10 d´ERC, els 4 de SI i els “perduts” vots de Reagrupament. De fet, possiblement molts vots d’ERC han anat vers aquestes candidatures i altres a CiU. ERC caldrà que reflexioni sobre el seu nou liderat, l’haver deixat més o menys “marginat” Carod Rovira, i replantejar-se la seva proposta sobiranista, les aliances amb altres nous partits emergents, etc.\nFa pensar i fa respecte l’aparició de percentatges significatius a totes les comarques de Plataforma per Catalunya, clarament xenòfoba, que si li apliquessin bé la llei de partits hauria d’estar prohibida. Cal tenir en compte que aquest sector existeix en el nostre teixit ciutadà.\nAl nou govern li pertoca afrontar, i amb moltes dificultats aquests tres problemes polítics ben importants:\n1er: La crisi econòmica, produïda per una crisi financera i especulativa, que pel que anem observant no la fan pagar a la banca (és la que mana al món) sinó que la pagarem de nou el poble. Darrera aquesta crisi hi ha la crisi alimentària, ecològica, energètica. Es veu difícil que un govern de centre-dreta pugui gestionar aquesta crisi tenint en compte els més desafavorits. Tampoc no es veu que hi hagi una esquerra real, que plantegi alternatives possibles a favor d’una alternativa global al capitalisme explotador, “gran manaire” del món. L’estat del benestar fa temps que està en crisi i sovint els governs (tant de dretes com dels anomenats d’esquerres) retallen les mesures més socials. No està gens clar que el nou govern prengui resolucions en favor del benestar general. Per on retallarà?\n2on: L’encaix entre Catalunya i Espanya. Com gestionarà el nou govern el carreró sense sortida ni política ni jurídica en què ens ha posat el Tribunal Constitucional? Com atendrà la demanda creixent d´independència? Com resoldrà l’avinentesa d´una radicalitzaciò de l’independentisme i un refús al mateix per reacció dura? Com afrontarà les relacions amb el govern espanyol? Cap a quin camí es llançarà? Cal el federalisme, confederalisme, estat propi català, davant d´un autonomisme que sembla que ha tocat sostre? CiU farà un govern , o una aliança més o menys estable amb ERC (podria tenir un govern molt estable de 72 diputats) per avançar en el sobiranisme?\n3er: La desafecció política davant dels partits polítics i dels personatges polítics (corrupció, dificultats de finançament, liderats mediocres, poc pensament polític de fons, superficialitat, mirades a curt termini, dèficits en la utopia i en les estratègies a llarg termini...) Tenim el perill de degradar la democràcia i en comptes de desenvolupar-la pel camí de la major participació popular, poden aparèixer fins i tot discursos antidemocràtics. Com regenerarà la política i la democràcia aquest govern nou? Tenint en compte que hi ha un dèficit impressionant de la Generalitat, es trobarà amb moltes dificultats en aquest sentit.\nLes tres qüestions tenen relació, i seria una gran aportació de l’esquerra no solament tenir alternatives pels tres problemes sinó fer veure la imbricació dels tres, en referència al conflicte de classes, implicat amb el conflicte d’estat entre Catalunya i Espanya (competitivitat entre les classes dirigents dels diferents territoris, i la relació econòmica amb Europa i el món globalitzat). Un tret de les esquerres és escoltar la veu del poble i fer pedagogia entre els grups, els moviments socials, els partits per anar madurant una alternativa i un “gruix” de persones a favor de la mateixa.\nQuim Cervera és sociòleg i capellà.\nPublicat per: Redacció a les 8:00 Cap comentari:\nEtiquetes: Número 72, Veure i mirar\n2 de des. 2010\nHan passat les eleccions i l’electorat ha parlat clar: Catalunya vol un govern fort, de centre dreta i no independentista. Per a mi, aquest és el missatge principal.\nEvidentment, n’hi ha d’altres secundaris i s’admeten totes les interpretacions i tots els matisos. Però, d’entrada, aquesta primera lectura d’urgència em sembla que respon a algunes constatacions:\n1) Continuem essent un país de mentalitat de botiguers, representants de comerç, petits industrials... en definitiva, uns petitburgesos que valoren la família, la feina, la missa de dotze (o els succedanis actuals) i el tortell de diumenge. Tranquil·litat i bons aliments.\n2) Entre el seny i la rauxa, fa segles que s’imposa el seny (tret d’alguns moments de trist record). Aquest seny fa que el nostre antimadridisme (més que no pas antiespanyolisme) es manifesti en forma d’“independentisme rampellut”, o de cap de setmana; una mena de coitus interruptus entre la passió i la raó. Al final, la sang no arriba mai al riu i la majoria opta per un terme confús i equívoc (el sobiranisme) o es deixa impressionar per una opció inviable (el concert econòmic). Fum, fum, fum. I qui dia passa, any empeny.\n3) El nostre cosmopolitisme és més de paraula que de fets. Ens impressiona que es parli de Barcelona i de Catalunya arreu del món, però ens costa acceptar la diversitat ètnica i religiosa, ens molesta que hi hagi massa turistes, passem de deixar anar tothom qui ho vulgui despullat pel carrer a perseguir els qui duen el tors descobert... i a la que hi ha una crisi econòmica votem opcions que pretenen castigar o fins i tot perseguir i expulsar els immigrants (els quals, naturalment, són els culpables de la crisi i de l’atur).\n4) El franquisme sociològic i, en alguns punts, també ideològic, persisteix. La ciutadania del nostre país no ha paït bé que, durant dues legislatures, no hagi governat el líder que va obtenir més diputats, ni que els dos darrers governs hagin estat de coalició. Més enllà de les desavinences i d’una mala relació real entre els tres socis de govern, crec que hi havia alguns condicionants mentals previs que ja feien que la coalició estigués mal vista i mal digerida, per principi, per l’electorat. O sigui, Catalunya desitja un règim presidencialista.\nPodríem arribar a altres conclusions, ja molt analitzades, com per exemple que el sector més ultraliberal i neocon del sistema ha provocat la crisi econòmica i financera i al final aconseguirà imposar els seus principis ideològics i les seves condicions polítiques i econòmiques. Dit d’una altra manera: l’extrema dreta provoca una crisi (ideològica, de valors, econòmica...), que s’ha gestat i preparat durant dècades i els grans perjudicats en són les idees i els valors progressistes, que persegueixen la llibertat, la igualtat i la solidaritat. La guerra actual és sobretot contra Europa, perquè és aquí on hi ha hagut des del 1945 el millor “laboratori d’estat de benestar” del planeta. Si Europa s’ensorra i deixa de ser un dels actors clau en el món, la derivada és que el model europeu de convivència i de redistribució de la riquesa no era viable. I la conclusió implícita serà que els nous models a seguir siguin la Xina, Rússia, Brasil...\nCatalunya és, en aquest nou escenari, un dels petits camps de batalla d’una guerra molt més gran. Només un i força perifèric. Però també aquí el que reinventi, defensi i sigui capaç de fer i d’oferir l’esquerra pot acabar tenint molta més rellevància del que a vegades pensem.\nÀlex Masllorens és periodista\nAquest article pertany al número 72 de l'Agulla, que és a punt de sortir, però l'incloem ja en el blog per evidents raons d'actualitat.\nPublicat per: Redacció a les 8:09 Cap comentari:\nJosep Maria Torras i Bages era un bisbe de dretes. Aspirava a recompondre el país tornant al model de l’Edat Mitjana, amb un important paper regenerador exercit per l’Església. I l’esgarrifava la idea de revolució. Però això sí, pensava que no era amb posicions integristes intransigents que tot això s’aconseguiria, sinó per mitjà de convicció, i d’arrelament al país. Tot plegat és, en definitiva, el que tan bé expressa la divisa que diu que ell mai no va formular però que resumeix magníficament el seu pensament: “Catalunya serà cristiana o no serà”. Doncs bé. Segons explica Joan Bonet i Baltà al seu llibre L’Església catalana, de la Il•lustració a la Renaixença, a la pàgina 660, quan aquest bisbe va morir l’any 1916, un diari símbol de l’anticlericalisme barceloní, “El Diluvio”, va escriure: “La seva mort ha estat sentida per tots, puix que ha mort sense tenir enemics”. I un diari més anticlerical encara i a més sarcàstic, deia: “Ha mort el bisbe de Vic. És molt trist per a nosaltres, però la raó a un moro, i del doctor Torras no se’n pot dir mal. Era un savi, era un artista, la seva filosofia, fos la que fos, la dominava perfectament, era un enamorat de Catalunya, i ademés era un bon home, què hi farem?... Per a fer-nos la llesca, de tant en tant entre els bisbes surt algun Urquinaona”. Per situar-se, cal dir que el bisbe Urquinaona, que era de Cadis, va ser un model d’arrelament al país i a la vida de la gent, i per això quan va morir li van dedicar una plaça. I per entendre el llenguatge del text, cal dir que això de “la raó a un moro” vol dir “la raó cal donar-la a qui la té, ni que sigui un moro” (!). Doncs bé, fets aquests aclariments, una brevíssima reflexió: fins i tot en les situacions de més dures discrepàncies, si es descobreix en l’altre solidesa personal i bona voluntat, és possible un reconeixement mutu. Però això sí, aquesta solidesa personal i bona voluntat ha de ser real i s’ha de notar… Josep Lligadas\nPublicat per: Redacció a les 9:18 Cap comentari:\nEtiquetes: Número 71, Puntades


Influències i innovacions de Chopin\nMíriam Hidalgo Serrano\nCentre: Ins. Joaquim Mir. Tutor: Isabel Mitjans Font\nA l'hora de triar el treball de recerca vaig pensar que l’havia de fer d’alguna cosa que realment m’agradés i no em va caldre reflexionar gaire per decidir que l’havia de fer de música. Porto tocant el piano onze anys i no he trobat cap compositor que em faci sentir i em doni la llibertat d’expressió que arribo a aconseguir amb la música de Chopin, ja sigui escoltant-la o tocant-la jo mateixa. Va ser aquesta predilecció la que em va portar a voler conèixer més a fons la seva obra i a voler saber si la influència que Chopin té en mi és una cosa generalitzada o no.\nEl meu treball té dues parts diferenciades. La primera part és una introducció a què cal saber de Chopin per poder entendre el que ve després: tant l’època de desenvolupament musical en la que va viure, com la força interior que devia tenir per suportar estar malalt i sol tota la seva vida. Aquesta part va ser la més senzilla del treball ja que simplement havia de sintetitzar tot allò que ja sabia. La segona part, en canvi, és molt més personal; es tracta del nucli del treball (punt 5). En aquest punt el que vaig fer va ser triar quatre peces de Chopin, ja fos per conegudes o perquè havien despertat el meu interès d’alguna manera, i dedicar-m’hi exclusivament seguint sempre la mateixa pauta: primer investigar sobre la història i l’estructura del gènere de la peça, després concretar-la en l’àmbit de Chopin valorant-ne les innovacions, aportacions o canvis i, finalment, triar una peça en concret d’aquest gènere i analitzar-la de manera personal, tant a nivell musical, com a nivell sensitiu. Després d’aquest punt clau en el treball en vaig afegir dos que tracten, un del contrast entre la música pianística del compositor i la música concertant, i l’altre sobre la influència de Chopin després de la seva mort, que era un dels objectius del treball.\nUn cop fet el treball, vaig arribar a la conclusió de que realment Chopin no només té una gran influència en mi, sinó que es troba present en diferents aspectes avui dia com, evidentment, la música, el cinema, o fins i tot la tecnologia i l’oci. També em va imposar un profund respecte com va ser capaç de compondre un immens nombre d’obres per a piano, fent que cadascuna sigui un univers diferent i que el piano canti, cosa que el va fer guanyar-se el nom de “el poeta del piano”. A més, aprofundir en aquest compositor com ho vaig fer em va aportar un punt de vista sobre la seva música que em fa veure-la de manera diferent i que m’ajuda a l’hora de sentir-la ja sigui en la interpretació o en l’audició.\nTot i que la part fonamental del treball és “pràctica” vaig utilitzar dos llibres per a la part més teòrica: “Aspectos de Chopin” d’Alfred Cortot i “Chopin: raíces de futuro” de Justo Romero. A més, també vaig recollir informació de diferents webs i vaig utilitzar tant discos com partitures per analitzar les peces.


1a EDICIÓ DE LA CURSA I CAMINADA ENTRE CABANES — Ajuntament de Preixana\n1a EDICIÓ DE LA CURSA I CAMINADA ENTRE CABANES\n1a EDICIÓ DE LA CURSA I CAMINADA ENTRE CABANES cursa caminada ENTRE CABANES https://www.preixana.cat/actualitat/noticies/1a-edicio-de-la-cursa-i-caminada-entre-cabanes https://www.preixana.cat/actualitat/noticies/1a-edicio-de-la-cursa-i-caminada-entre-cabanes/@@download/image/ENTRE CABANES CURSA I CAMINADA.jpg\ncursa caminada ENTRE CABANES\nDiumenge 15 de desembre tindrà lloc la primera Cursa i Caminada Entrecabanes.\nEl Consell Esportiu de l'Urgell conjuntament amb l'ajuntament de Preixana ha organizat la caminada amb la finalitat de coneixer el patrimoni i espais naturals de ponent i promocionar la fira gastronómica DE PROP.\nAquelles persones interessades en participar, poden fer la seva inscripció a través d'aquest formulari.\nAquest any tindrà lloc la 1a edició de la cursa i caminada ENTRE CABANES, que se celebrarà el diumenge 15 de desembre de 2019, que a la vegada és el segon dia de la 7ª fira gastronòmica DE PROP on els participants i els acompanyants podran gaudir dels tastos, tallers i xerrades que es faran a l’espai gastronòmic així com de tots els productes agroalimentaris de proximitat que podran veure a l’espai mercat.\nAquesta cursa té la particularitat que el recorregut transcorre dins de la zona Zepa Preixana-Belianes inclosa dintre dels espais naturals de ponent, gaudint alhora de l’esport i de la natura.\nHi haurà un recorregut de 21km i D 172+ i un altre 11km i D 92+ per camins de terra.\nLes curses de 21km i 11km comencen i acaben a la plaça Catalunya (davant de l’Ajuntament).\nLes curses de 21 i d’11 km - sortida a les 10h.\nHi haurà un recorregut d’11 km per camins de terra, que comença i acaba a la plaça Catalunya (davant de l’Ajuntament).\nCaminada d’11 km – sortida a les 10h.\nLes categories masculines i femenines de la cursa de 21 km i 11 km es regiran per l’any de naixement, i queden establertes de la següent manera:\nCategoria 1: fins a 25 anys.\nCategoria 2: de 26 a 45 anys.\nCategoria 3: més de 45 anys.\nL’entrega de trofeus tindrà lloc a les 12:30h a la Plaça Catalunya.\nHi haurà trofeu pels 3 primers classificats absoluts (homes i dones) i pel primer classificat per a cada categoria (home i dona). Els premis no són acumulables.\nLa inscripció es podrà fer a través del formulari web, o presencialment a l’Ajuntament de Preixana i es formalitzarà fent una transferència al número de compte de l’Ajuntament de Preixana ES8001825938990201904841, indicant el vostre nom i com a concepte, CURSA o CAMINADA.\nPreus de la cursa o caminada: 8€\nL’assegurança d’accidents i de responsabilitat civil està inclòs en el preu de la inscripció.\nTotes les persones inscrites rebran la seva bossa del corredor, el dorsal i un esmorzar de llonganissa. Guants de regal per als 140 primers inscrits.\nEl dorsal es podrà recollir el dissabte 14 al punt d’ informació de la fira o el mateix dia de la cursa a partir de les 8:00 del matí.\nLa sortida i arribada de la cursa serà a la Plaça Catalunya,1 de Preixana.\nÉs obligatori seguir el recorregut marcat en tot moment. No seguir-lo comportarà la desqualificació immediata del corredor.\nLa direcció tècnica de la cursa podrà variar-lo sense previ avís per motius de seguretat o causes alienes a l’organització.\nAVITUALLAMENTS I ASSISTÈNCIA\nHi haurà dos avituallaments i dos punts més d’aigua.\nHi haurà servei de dutxes a la sala polivalent municipal.\nAvituallament de cursa.\nAtenció sanitària el dia de la cursa.\nAvituallament de meta (entrepà de llangonissa).\nTots els corredors estaran coberts per l’assegurança pròpia de la cursa per qualsevol incidència que puguin tenir. També, l’organització disposarà de servei sanitari per possibles urgències mitjançant una ambulància.\nEn virtut de la Llei 15/1999 de 13 de desembre sobre la Protecció de Dades de Caràcter Personal, el fem coneixedor que les seves dades personals, estan incorporades en un fitxer automatitzat responsabilitat de l’AJUNTAMENT DE PREIXANA, CIF: G2521900G.\nEl corredor en omplir el formulari d’inscripció reconeix estar en perfectes condicions físiques per a la pràctica esportiva, i en concret per córrer 21 km. És responsabilitat del propi corredor fer-se reconeixements mèdics periòdics per tal de que no tingui cap risc. I eximeix a l’organització de qualsevol problema físic que pugui patir durant la participació en la Cursa ENTRE CABANES.\nLa inscripció a la cursa implica l’acceptació d’aquest reglament. Aquest reglament pot ser modificat per la organització en qualsevol moment. Si algun corredor/a inscrit, es veu afectat per aquest canvi de reglament i no vol participar podrà demanar la devolució de la inscripció. Tot el que pugui no estar contemplat en aquest reglament, s’aplicarà amb caràcter supletori la normativa IAAF.


Informe: la contaminació de gener – Contaminació a Barcelona\nS’han assolit els nivells mínims històrics mensuals de contaminació per un mes de gener a les estacions de trànsit (32,07 µg/m3 de NO2 i 15,82 µg/m3 de PM10), un 35% i 45% menys que l’any 2020 respectivament.\nEls bons resultats registrats es deuen principalment a què la mobilitat del trànsit rodat els dies laborables (fins al dia 24 -darreres dades disponibles) ha baixat un 23% per sota dels nivells pre-COVID. També ha contribuït una meteorologia en general favorable a la difusió dels contaminants.\nFont : elaboració pròpia a partir de dades de l’ATM.\nNota: l’estimació IMD mitjana laborable per 40 ug/m3 és una estimació pròpia\nPer la seva banda el percentatge d’ocupació del transport públic en relació amb les mateixes dates del 2020 continua sense recuperar-se, i se situa al voltant del 50%.\nFont : ATM\nContinuen els nivells baixos d’NO2. La mitjana anual a les estacions de trànsit se situa en 32,1 µg/m3, per sota dels 40 µg/m3, que és el valor mitjà màxim anual establert per la legislació europea i el màxim recomanat per l’Organització Mundial de la Salut.\nAl PM10, la tendència és similar, però menys accentuada. Els valors registrats a les estacions de trànsit superen els 20 µg/m3 de mitjana anual (21,6 µg/m3), que és el valor màxim recomanat per l’Organització Mundial de la Salut, però es troben per sota dels 40 µg/m3, que és el màxim anual establert per la legislació europea.\nfebrer 1, 2021 Març 1, 2021 Miquel OrtegaNO2, PM10\nAnterior Entrada anterior: Anuari de la contaminació a Barcelona 2020\nSegüent Entrada següent: Informe: la contaminació de febrer\nLes dades del soroll de Barcelona\nCom podem saber si la ZBE funciona?


Torna 'Benvinguts a Pagès' a la Cerdanya\nTorna 'Benvinguts a Pagès' a la Cerdanya\tDestacats\nUns 900 establiments de tot Catalunya es preparen per la tercera edició de Benvinguts a Pagès, que enguany se celebrarà del 9 al 10 de juny. Explotacions, allotjaments, restaurants i organitzadors d’activitats del territori català s’uneixen en aquest esdeveniment, que aquest any accentuarà encara més la seva aposta pel producte de proximitat i a més estrenarà un nou ventall de rutes turístiques i gastronòmiques.\nDurant aquest cap de setmana de l’últim tram de la primavera, les explotacions agrícoles, ramaderes i pesqueres obriran les seves portes perquè tothom pugui fer-hi una visita de forma totalment gratuïta, amb tastos de productes directament en origen i la possibilitat de comprar-los. Destaca la gran varietat de sectors: granges, pesca, pastura, horta, plantes aromàtiques, cervesa artesana, plantes aromàtiques...\nTampoc ens oblidem dels establiments que faran més fàcils, còmodes i divertides aquestes visites. Per una banda, els allotjaments que hi participen tenen ofertes especials de cap de setmana que inclouen algun tast, obsequi o activitat. Pel que fa als restaurants, oferiran el menú Benvinguts a Pagès, cadascun adaptat a la seva ubicació i el seu estil culinari, però tots amb un denominador comú: productes de temporada, de proximitat i de qualitat. Finalment, diversos col•lectius i entitats organitzaran activitats que convidaran a conèixer el territori i els seus productes.\nParticipació d’una vintena d’establiments de la Cerdanya\nLa comarca de la Cerdanya comptarà aquest any amb una vintena d’entitats, de les quals destaca el sector de l’hostaleria amb vuit allotjaments: Casa Rural Cal Rei, Cerdanya Ecoresort, Hotel Bernat de So, Hotel Jaume***, Hotel Mirador, L’Hostal d’Éller, Mas Cal Gintó i Mas d’Aravó. Pel que fa a les explotacions, es podrà visitar 30 Cabres formatgeria, Ca l’Alzina, Mas Cal Gintó i Torre d’Estoll i, per assaborir un bon menú de proximitat, la Cerdanya comptarà amb Cal Jet Bistrot de Muntanya, Cerdanya Ecoresort, L’Hostal d’Éller i Restaurant Casa Patxi. A més a més, la comarca oferirà tres activitats complementàries per conèixer més a fons el territori: una excursió als horts de permacultura de Cerdanya EcoResort, una visita guiada amb tastet al Jaciment Arqueològic del Castellot i una altra al Parc dels Búnquers de Martinet i Montellà i el centre d’interpretació dels ecosistemes fluvials de la Casa del Riu.\nMés en aquesta categoria: « Ohmamiglú’20 Les visites a pagès continuen fins a la tardor »


Adreça: via de Massagué, 29\nCasal cantoner de planta baixa, dos pisos i golfes; emplaçat a l'extrem de l'eixample dels Escolapis. Disseny sobri propi dels mestres d'obres. Destaca per la seva magnitud.\nÚs actual: habitatge i comerç a la planta baixa i oficines als pisos.


Art & Gavarres, a Romanyà de la Selva\nArt & Gavarres és una proposta que parteix de la idea que l'art pot ser una eina que ens ajudi a reflexionar i a canviar la nostra mirada sobre el paisatge. Un esdeveniment de Land Art que convida els visitants a venir i a descobrir intervencions artístiques efímeres, tot endinsant-se a les Gavarres.\nEl programa d'activitats paral·leles inclourà taules rodones, presentacions, performances i altres accions d'artistes convidats/des, que intervindran per dialogar amb els llocs i les obres.\nA Romanyà de la Selva hi haurà:\nPedro Marzorati & Carole Pierlovisi\nPedro Marzorati és un artista argentí multidisciplinari que s'expressa segons el tema triat amb diferents tècniques: Land-art, fotografia, escultura, dibuixos, etc. Carole Pierlovisi va estudiar antropologia i treballa en un museu conegut a Paris.\nÉs en 2012 quan aquests dos professionals s'uneixen per donar vida al seu projecte artístic estrella: WILD CHAIR, reconegut amb el Premi FAD Arquitectura (2014) i el Premi VDX Biennal Escultura (2016). El projecte, té el seu origen a Espanya, però arriba territori internacional amb les seves intervencions a Suïssa, França i Àustria.\nDissabte 13 d'abril a les 11h: Ester Xargay - Font de Panedes\nDissabte 13 d'abril a les 13h: Col·lectiu Vibra - Romanyà de la Selva\nSubhasta de quadres en benefici de 'Dona'm un somriure'\nDissabte 17 d'octubre, 18h\nDiumenge 27 de setembre, 17h


Nike Pro Dessuadora amb caputxa de teixit Fleece - Home. Nike.com ES\nLa dessuadora amb caputxa Nike Pro aporta la calidesa necessària per millorar el teu rendiment faci el temps que faci. El teixit suau d'assecat ràpid proporciona una protecció addicional contra el fred al voltant de la cara, el coll i la cintura perquè puguis entrenar-te amb comoditat.\nColor mostrat: Caqui militar/Caqui militar/Negre\nPROTECCIÓ I CALIDESA PER COMBATRE EL FRED.\nSeguretat i capil·larització de la suor\nLa tecnologia Dri-FIT capil·laritza la suor i afavoreix una evaporació ràpida per mantenir la transpirabilitat i la comoditat. El teixit Fleece ofereix un tacte suau i càlid en contacte amb la pell.\nEl coll alt més llarg actua alhora com a passamuntanyes per mantenir la calidesa a la part inferior del rostre. La caputxa ofereix una protecció còmoda quan el temps canvia.\nEl detall elàstic a la vora proporciona un ajust cenyit que es manté a lloc alhora que manté el fred a ratlla. La cinta plana i elàstica a les costures de les espatlles afavoreix la llibertat de moviment.\nTeixit: cos: 93 % polièster, 7 % elastà. Panells: 90 % polièster, 10 % elastà.


MARTIN FACKLER / THE NEW YORK TIMES Tòquio 29/02/2012 00:07\n260x366 Un treballador de Tepco, l'operadora de Fukushima, explicava ahir als periodistes la situació actual de la planta malmesa. / KIMIMASA MAYAMA / REUTERS / KIMIMASA MAYAMA / REUTERS Un treballador de Tepco, l'operadora de Fukushima, explicava ahir als periodistes la situació actual de la planta malmesa. / KIMIMASA MAYAMA / REUTERS / KIMIMASA MAYAMA / REUTERS\nEn els moments més foscos de l'accident nuclear de l'any passat, els líders japonesos no coneixien l'abast real dels danys a la planta i van considerar, secretament, la possibilitat d'evacuar Tòquio, mentre intentaven treure ferro als riscs en públic, segons va revelar dilluns una investigació independent de l'accident.\nLa investigació de la Fundació de la Iniciativa per Reconstruir el Japó, una nova organització privada sobre polítiques, ofereix una de les descripcions més vívides fins ara de com el Japó va trontollar al caire d'una crisi nuclear encara més gran de la que va sumir la Planta Nuclear de Fukushima Daiichi. Un equip de 30 professors universitaris, advocats i periodistes han passat més de sis mesos indagant en la resposta del Japó a l'accident triple a la planta, que va seguir un terratrèmol poderós i un tsunami l'11 de març que va aturar els sistemes de refredament de la planta.\nL'equip ha entrevistat més de 300 persones, inclosos importants reguladors nuclears i funcionaris, així com el primer ministre durant la crisi, Naoto Kan. Se'ls va concedir un accés extraordinari, en part per una forta demanda pública de més rendiment de comptes i perquè el fundador de l'organització, Yoichi Funabashi, exeditor en cap del diari Asahi Shimbun, és un dels intel·lectuals més respectats.\nUna còpia avançada de l'informe descriu com la resposta del Japó va ser entorpida, en ocasions, per un col·lapse afeblidor de la confiança entre els actors principals: Kan, la seu central a Tòquio de l'operadora de la planta, Tokyo Electric Power, coneguda com a Tepco; i el director de la planta danyada. Els conflictes van produïr fluxes confusos d'informació a vegades contradictòria els primers dies de la crisi, diu l'informe.\nEl document descriu trucades desesperades del director, Masao Yoshida, a alts funcionaris del govern de Kan argumentant que podia controlar la planta si pogués mantenir el seu personal a lloc, mentre simultàniament ignorava ordres de les oficines de Tepco de no usar aigua del mar per refrigerar els reactors reescalfats. Per contra, afirma Funabashi en una entrevista, el president de Tepco, Masataka Shimizu, feia trucades a l'oficina del primer ministre dient que l'empresa hauria d'evacuar tot el seu personal, un pas que hauria pogut ser catastròfic.\nL'informe de 400 pàgines, que es publicarà aquesta setmana, també descriu un humor enfosquit a la residència del primer ministre mentre una sèrie d'explosions d'hidrogen estremien la planta el 14 i 15 de març. Diu, a més, que Kan i altres oficials van començar a discutir el pitjor escenari possible si els treballadors a Fukushima fossin evacuats. Això hauria dut la planta al descontrol, alliberant quantitats encara més grans de material radioactiu a l'atmosfera que, al seu torn, haurien forçat l'evacuació d'altres plantes properes, causant més accidents.\nL'informe cita un avís del cap del consell de ministres del moment, Yukio Edano, que hauria advertit que una "reacció en cadena demoníaca" com aquesta de fusions de plantes podria resultar en l'evacuació de Tòquio, 241 quilòmetres al sud.\n"Perdríem Fukushima Daini, després perdríem Tokai", hauria dit Edano, esmentant dues plantes nuclears més. "Si això passés, seria lògic concloure que també perdríem Tòquio".\nL'informe també descriu el pànic dins de l'administració Kan davant del prospecte de grans emissions radiactius dels més de 10.000 barres de combustible esgotades que s'emmagatzemaven als reactors malmesos. L'informe diu que no va ser fins cinc dies després del terratrèmol que un helicòpter militar japonès va poder finalment confirmar que la piscina de combustible que es creia en un risc més alt, prop del reactor número 4, encara estava plena d'aigua, sense perill.\n"Amb prou feines vam evitar el pitjor escenari possible, malgrat que el públic no ho sabia en aquell moment", va dir Funabashi, el fundador de la fundació.\nPor al pànic de la població\nFunabashi culpa la por de l'administració Kan de desencadenar el pànic per la seva decisió de subestimar els perills autèntics de l'accident. El govern japonès, diu, va amagar les seves avaluacions més alarmants no només del seu propi públic sinó també d'aliats com els Estats Units. Funabashi apunta que la investigació ha revelat "com de precària era la relació EUA-Japó" als inicis de la crisi, fins que els dos països van començar a fer trobades informatives diàries a la residència del primer ministre el 22 de març.\nL'informe sembla confirmar les sospites dels experts nuclears als#EUA –dins i fora del govern– que el govern nipó no estava sent clar sobre tots els perills que representava Fukushima. Però també mostra que el govern nord-americà va reaccionar desproporcionadament en algunes ocasions i va inflar els riscs, com quan oficials dels#EUA van avisar per error que les barres de combustible gastades a la piscina propera a la unitat 4 estaven exposades a l'aire i vulnerables a la fusió i emetent grans quantitats de combustible.\nVersió oficial dubtosa\nTot i així, diu Funabashi, va ser el fracàs del govern japonès a l'hora d'advertir el seu poble dels perills i la conseqüent desconfiança estesa en l'executiu el que el va alentar a emprendre una investigació independent. Aquest tipus d'investigacions externes han estat poc freqüents al país, on el públic ha tendit a acceptar les versions oficials dels esdeveniments.\nSegons ell, les troballes del seu grup discrepen amb les de la investigació governamental de l'accident, que es van publicar en un informe parcial al desembre. Una de les grans diferències fa referència a un dels moments crucials de la crisi nuclear, quan el primer ministre va entrar a la seu de Tepco el matí del 15 de març després de sentir que l'empresa volia retirar els seus empleats de la planta.\nLa investigació del govern es va posar del costat de Tepco i va dir que Kan, exactivista social que sovint xocava amb l'establishment nipó, simplement havia malentès la companyia, que volia retirar només una part de la plantilla. Funabashi argumenta que els investigadors de la seva fundació han entrevistat la majoria dels implicats –excepte executius a Tepco, que van es van negar a cooperar– i han descobert que l'empresa havia de fet dit que volia una retirada total.\nEll atribueix a Kan haver pres la decisió correcta en forçar Tepco de no abandonar la planta.\n"El primer ministre Kan va tenir les seves fallades i els seus lapsu", diu Funabashi, "però la seva decisió d'irrompre a Tepco i exgir que no es rendís va salvar el Japó"


Crítica: Girls Like That - Sala Versus Glòries ~ EspectáculosBCN\nInicio Teatro críticas Crítica: Girls Like That – Sala Versus Glòries\nNicolas Larruy 12 mayo, 2022 12 mayo, 2022 críticas, Teatro\nAssetjament. Bullying. La força del grup sobre l’individu. L’odi a allò que és diferent. Girls Like That, a la Versus, ens parla de tot això… i de molt més.\n1 Girls Like That, una obra de teatre que ens parla sobre la força del grup sobre l’individu\n1.1 Bones interpretacions i bones veus per cantar\nGirls Like That, una obra de teatre que ens parla sobre la força del grup sobre l’individu\nEns parla d’un grup de nenes que ha fet tota la escolarització junta. Un grup exclusiu en una escola exclusiva.\n“Acabareu soles, junts però soles.”\nUna de les nenes del Saint Helen, ara que ja són a l’institut, té una conducta “inapropiada”. Una foto massa explícita, que comença a córrer per les xarxes. Tothom la comparteix sense pudor, sense sentit de la responsabilitat… si ja és a les xarxes, no importa que jo també la comparteixi.\n“Si et portes com una puta, et tractaré com una puta.”\nEvan Placey ha escrit un text des del punt de vista de les noies. Aquí, els adults, són esporàdics i apareixen de forma molt llunyana. Tal com els adults a les històries de Charlie Brown… hi són, però no hi compten massa.\nL’obra ens parla de l’Scarlett i l’assetjament que pateix. De les amigues de l’Scalett i les decisions que prenen, individualment o empeses pel grup, ens parla de l’entorn de l’Scarlett durant la seva vida escolar, amb algunes pinzellades que surten d’aquest entorn. I ens mostra un món salvatge, on el més fort s’acarnissa amb una presa mentre la resta del grup l’aplaudeixen.\n“El problema amb noies d’aquesta mena és que la seva cagada ens afecta a totes.”\nTambé ens parla de la dona i de la seva lluita al llarg de la història per tenir un lloc digne en el món. Una lluita contra estereotips, contra les societats tancades, patriarcals, masclistes, misògines…\n“Nosaltres, les noies, ens ajudem.”\nBones interpretacions i bones veus per cantar\nInterpretada i cantada per Cristina López, Aida Llop, Clara Moraleda, Marta Niell i Laura Porta. Cinc noies que tenen unes veus molt ben combinades. Unes veus molt bones. I en aquest muntatge es llueixen. No només quan canten, quan interpreten els seus textos, les veus també són harmonioses.\nCal destacar també el treball de direcció de moviment de Juan Pablo Mazorra, que aprofita de forma excel·lent l’espai escènic, fent que tots els moviments siguin una coreografia contínua… hi hagi música o no.\nLes cançons són en anglès i en castellà. Sobta, perquè el text l’han traduït. No podien traduir les cançons? Fan un rap en castellà, reafirmant el tòpic de què no hi ha rap en català. Carles Solsona i Nan Vidal, que han triat les cançons, ha optat pel tòpic. Hauria estat bé que anessin una mica més enllà, i busquessin cançons en català que anessin d’acord amb el text, també en català.\n“Com ha pogut passar això? Qui n’és el responsable?”\nL’escenografia és molt versàtil i permet crear i recrear espais amb l’ajuda d’un bon disseny d’il·luminació. El vestuari ens porta a un tipus d’escola molt determinat… però també ens porta a escena les dones dels anys 20, 40, 60 i 80 que han hagut d’obrir-se pas en un món que les volia fer fora.\nCarles Solsona i Nan Vidal dirigeixen molt bé Girls Like That. Han optat pel minimalisme per donar força a la història.\n“Un món que us devorarà i us vomitarà, perquè sou vomitives, perquè sou vosaltres.”\nEl millor de l’espectacle: la interpretació, les veus, el text.\nEl pitjor de l’espectacle: si han traduït el text al català… per què no tradueixen les cançons? Per què un rap en castellà? És que no es pot fer rap en català?


Baestaens i Nuño guanyen un ciclocròs de nivell europeu a Manlleu | Federació Catalana de Ciclisme\nLa quarta prova de la Copa Catalana de CX s’ha disputat aquest dissabte 3 de novembre al Trofeu Joan Soler de Manlleu, que oferia la primera de les dues cites d’un cap de setmana de ciclocròs de primer nivell internacional per terres osonenques. El belga Vincent Baestaens (Team Vinnie) i la asturiana Aida Nuño (Río Miera-Cantabria) s’han endut les victòries elit en una matinal que ha permès gaudir d’unes curses precioses en un circuit en un estat ideal.\nLa proximitat de dues proves amb puntuació UCI (demà es repetirà a Vic) ha atret una participació espectacular, amb la participació dels principals corredors de nivell estatal, com Felipe Orts, Aitor Hernández, Javier Ruiz de Larrinaga, Kevin Suárez, el campió d’Espanya Ismael Esteban o el jove colomenc Jofre Cullell, acompanyats de diversos corredors d’alta experiència internacional com els belgues Vincent Baestaens, Dieter Vanthourenhout i Wietse Bosmans o el francès Francis Mourey. El mateix passava en la categoria femenina, on la campiona estatal Aida Nuño estava acompanyada per la també asturiana Lucía González, les catalanes Mercè Pacios i Mayalen Noriega, juntament amb destacades corredores belgues com Suzanne Verhoeven.\nDes dels primers compassos de la cursa elit/sub23, la última de la jornada, ha estat l’alacantí Felipe Orts (Ginestar-Delikia) qui marcava el ritme intentant seleccionar el grup en un circuit que s’ha demostrat ràpid, i cap a la segona volta ja s’ha aconseguit destacar amb els belgues Vincent Baestaens i Dieter Vanthourenhout i el francès Francis Mourey. Han estat ells qui s’han disputat les places de podi, decidides pràcticament en els darrers compassos de la cursa en favor de Baestaens (Team Vinnie), vencedor la setmana passada d’una altra prova internacional a la prova de Copa d’Espanya d’Elorrio (País Basc).\nEl català Jofre Cullell (Megamo) ha fet una gran cursa, molt sòlida i anant a més, i ha acabat sent el primer sub23 i millor català amb la 7a posició final, lluitant en la segona meitat de la cursa per disputar entre els cinc primers, perseguint el campió d’Espanya Ismael Esteban i a Kevin Suárez, que l’han precedit en la classificació. Per la seva banda, 5è sub23 i 19è final era Pol Hernández (Esteve).\nUn guió semblant seguia la prova femenina, on també repetia triomf de la setmana passada la sis vegades campiona d’Espanya de l’especialitat, Aida Nuño (Rio Miera-Cantabria), que superava en el mateix esprint final a la també asturiana Lucía González (Nesta) després de deixar enrere en l'última volta a la belga Joyce Vanderbeken, en una prova en què Mercè Pacios (Catema.cat) ha estat la millor catalana en 11a posició. En categoria júnior, el càntabre Gonzalo Inguanzo (Ginestar-Delikia) ha fet valer el seu domini recent a la Copa d’Espanya per endur-se al victòria.\nDemà diumenge es disputarà al GP Ciutat de Vic (Calendari complet i classificacions de la Copa Catalana de CX) una nova prova de categoria internacional UCI C3, que comptarà amb una participació pràcticament idèntica, amb un ciclocròs de primer nivell europeu a casa.\nGuanyadors per categories (classificacions completes de totes les categories):\nElit: Vincent Baestaens (Team Vinnie)\nFèmines: Aida Nuño (Río Miera-Cantabria)\nSub23: Jofre Cullell (Megamo)\nMàster 30: Josep Chavarria (Corvi) i Lilian Soriano (Edelweiss)\nCadet: Alain Suárez (Nesta) i Sara Méndez (Relber)\nClassificacions de les categories de promoció.


AMICS DE LA MAR DE MENORCA: 2011\nCOLOR A MAR I VELA\nAquí podreu trobar un fragment del documental d'en Pacífic Camps Juaneda "Color a Mar i vela" .\nMoltes de les imatges d'aquest documental van ser filmades a la darrera trobada de barques clàssiques del port d'Addaia.\nTrailer -COLOR A MAR I VELA- from TOCembruix on Vimeo.\nPublicat per Amics de la Mar de Menorca a 13:12 Cap comentari:\nBona mar i bon vent.\nPublicat per Amics de la Mar de Menorca a 20:05 Cap comentari:\nLes excavacions al derelicte de Binisafúller\nDivendres passar 16 de desenbre, a la caseta de Comandància del port de Ciutadella, n'Octavi Pons, arqueòleg del Museu de Menorca, ens va xerrar sobre les excavacions dutes a terme al derelicte de Binisafúller d'uns 2400 anys d'antiguitat.\nL’acte es va acompanyar de la projecció de dues filmacions de 14 minuts cadascuna sobre l'excavació.\nPer a més informació podeu consultar la revista Àmbit del Consell Insular de Menorca http://www.cime.es/WebEditor/Pagines/file/Ambit/Gener2012/EL%20DERELICTE%20DE%20%20BINISSAF%C3%9ALLERcorregit.pdf\nPublicat per Amics de la Mar de Menorca a 20:52 Cap comentari:\nSortida amb la Maria Glòria\nFa uns dies vam poder sortir amb el llaüt "Maria Glòria"\nJosé Mercadal (dreta), armador de la "Maria Glòria" i Onofre Torrent, antic pescador del llaüt\nAra ja és propietat de l'Ajuntament de Ciutadella qui el matricularà a la llista vuitena.\nLa "Maria Glòria" llaüt bessó del "Besitos" s'ha pogut salvar del desbastellament.\nSi voleu més informació podeu consultar l'entrada del mes passat. http://amicsdelamar.blogspot.com/2011/11/sha-salvat-la-maria-gloria.html\nPublicat per Amics de la Mar de Menorca a 23:21 Cap comentari:\nHistòria, usos i costums a les salines de Menorca\nAquest divendres al centre de documentació de la Caseta de Comandàcia, en Toni Bomet ens ha comentat el procés d'extracció de sal a les salines de Menorca.\nL'exposició ha anat acompanyada d'un documental dels anys vuitanta sobre les salines elaborat per Sebastià Marquès i Pere Fullana.\nPublicat per Amics de la Mar de Menorca a 18:52 Cap comentari:\nEls divendres a sa caseta de Comandància\nJa és el tercer divendres que ens trobam a la caseta de Comandància per fer diferents actes culturals.\nEs va començar el dia 11 de novembre amb la projecció de les fotografies de la I Trobada de Vela Llatina de cala Galdana que van realitzar els socis del Fotoclub F-llum de Ferreries. Es continuà el divendres 18 de novembre amb la projecció de dos documentals sobre les casetes de vorera, un realitzat expressament per a l'exposició del mateix nom i l'altra pel programa Thalassa del Canal 33.\nAquest passat divendres en Jaime Cerdà, un dels darrers pescadors de Ciutadella que emprava de les nanses per a la captura de la llagosta, ens va fer una demostració de la confecció d'aquest art.\nLa mostra es va complementar amb un documental de principis dels anys 70 sobre la pesca de la llagosta amb nanses on apareix el mateix Jaime Cerdà.\nPublicat per Amics de la Mar de Menorca a 13:11 Cap comentari:\nS'HA SALVAT LA MARIA GLÒRIA\nEl llaüt pesquer "Maria Glòria", s'ha salvat del desballestament.\nLa “Maria Glòria”, el llaüt de pesca més antic del port de Ciutadella (matriculat el 19 de març de 1966) ha estat cedit pel seu propietari, José Mercadal, a l’Ajuntament de Ciutadella, qui el matricularà en la llista vuitena.\nLes gestions dutes a terme pel propietari i Amics de la Mar han arribat a bon port.\nLa “Maria Glòria”, barca bessona del nostre llaüt “Besitos” seguirà en aigües del port de Ciutadella així com ha fet durant els darrers quaranta-sis anys.\nPodeu seguir la notícia al diari Menorca de dia 15-11-2011\nPublicat per Amics de la Mar de Menorca a 18:55 Cap comentari:\nAvui matí hem visitat el vaixell T/S Gunilla que estava amarrat al port de Maó.\nEl T/S Gunilla és una bricbarca de 50 metres d’eslora i casc d’acer, del 1940 i restaurada amb aparell de bricbarca l’any 1990. Porta 11 tripulants professionals i 44 estudiants a bord. És el vaixell de vela més gran de Suècia i forma part del projecte d’una escola de batxillerat on els alumnes s’embarquen per periodes de d'un mes i mig a dos mesos i mig a l’any en viatges relacionats amb el programa escolar. Ja fa més de deu anys que funcionen. A bord els alumnes formen part de la tripulació i fan totes les tasques necessàries per fer navegar el vaixell, a part dels projectes escolars.\nPublicat per Amics de la Mar de Menorca a 22:40 1 comentari:\nEl port de Ciutadella en obres\nAquests dies s'estan fent les obres per a la construcció dels nous amarratges al port de Ciutadella.\nHan llevat totes les barques de la riba nord i les han col·locades provisionalment als nous pantalans.\nSols ha quedat un llaüt, el Besitos, amarrat a la caseta de Comandància.\nImatges de Rosa Forcada\nPublicat per Amics de la Mar de Menorca a 22:09 2 comentaris:\nVídeo del reportatge "Casetes de vorera" del programa thalassa\nPublicat per Amics de la Mar de Menorca a 22:18 Cap comentari:\n6a Trobada de Barques Clàssiques del Port d’Addaia\nAquest passat cap de setmana, dies 17 i 18 de setembre, ha tingut lloc la trobada d'Addaia amb la participació de dinou embarcacions.\nLes fotos són de Rosa Forcada.\nAmb aquesta trobada tanquem el calendari d'encontres de vela llatina que van començar el mes de gener a la trobada de Sant Antoni.\nPublicat per Amics de la Mar de Menorca a 17:11 2 comentaris:\nDissabte 17 de setembre:\n-Matí: Recepció dels participants a la caseta de Cala Molí.\n-16 hores: Sortida a navegar.\n-20’30 hores: Festa marinera a sa caseta de cala Molí.\nDiumenge 18 de setembre:\n-9 hores berenar de les tripulacions a cala Molí.\n-10 hores: Sortida a navegar.\n-14 hores: Dinar de les tripulacions, socis i simpatitzants a sa caseta de cala Molí.\nPer una bona organització, s’ha de confirmar l’assistència de les embarcacions i tripulacions abans de dia 14 de setembre\nPublicat per Amics de la Mar de Menorca a 13:24 Cap comentari:\nRegata de Sao Joao a l'illa d'Ibo. La navegació amb vela llatina a Moçambic.\nDins del programa de difusió de l’art de la navegació a la vela llatina, el proper divendres dia 26 a les 8 del capvespre, al centre de documentació (Caseta de Comandància), en Joan Alemany Llovera, soci nostre i membre de la Fundació Ibo, impartirà la xerrada: “Regata de Sao Joao a l'illa d'Ibo. La navegació amb vela llatina a Moçambic."\nDurant l'acte es projectaran diverses fotografies i un documental de l'esdeveniment.\npodeu trobar informació sobre la fundació a http://www.fundacionibo.org/ca/\nPublicat per Amics de la Mar de Menorca a 16:10 Cap comentari:\n29-10-2011 Avui matí hem visitat el vaixell T/S G...\nVídeo del reportatge "Casetes de vorera" del progr...\nRegata de Sao Joao a l'illa d'Ibo. La navegació am...


Preguntes més freqüents-Línia F COSPE 2021 - Voluntariat\nPreguntes més freqüents-Línia F COSPE 2021\nA continuació, es recullen algunes de les preguntes més freqüents de les entitats de l’àmbit de polítiques socials sobre la línia F de la COSPE 2021-2022 per a programes de caràcter comunitari, de promoció del voluntariat i enfortiment de l’associacionisme, i de promoció i reconeixement del poble gitano.\nLa línia F5 ha de ser d’accions singular plurianuals?\nLa F5a sí, per a projectes singulars que s’executin necessàriament durant els anys 2021 i 2022 (totalment o parcial).\nA les subvencions plurianuals, les auditories son obligatòries encara que la quantitat subvencionada per cada any no superi els\n40.000€, però sí els superi la suma dels dos anys?\nLa justificació per compte auditor és obligatòria per accions concedides anualment per un import superior a 40.000€/any.\nSi la suma de les dues anualitats supera els 40.000€, però l’import anual és inferior a 40.000€ NO ÉS OBLIGATORI justificar a través de compte auditor.\nAquelles entitats amb un import atorgat inferior a 40.000€/any també poden acollir-se (si ho desitgen) a la justificació per compte auditor però per fer-ho caldrà que abans del termini fixat en la base 25.6.1 presentin un escrit mitjançant el full d’aportació de documentació, en que comuniquin que presentarà la justificació mitjançant compte auditor en el termini fixat en la base 25.6.2.\nSobre la factura de l’auditoria del compte justificatiu: quina data ha de tenir? i pot imputar-se el seu cost a la subvenció?\nLa despesa derivada de la contractació dels serveis d’auditoria es podrà efectuar i facturar fins a la data límit de presentació de justificació que estableix la base 25.6.2. (29 abril de 2022 per a justificar l’any 2021 i 28 abril de 2023 per justificar el 2022).\nEl cost dels serveis d’auditoria és subvencionable fins a un import màxim de 6.000€/any. Cal que aquesta despesa estigui prevista en el pressupost de despeses del projecte presentat en l’annex 2.\nLes línies F2 i F4 són compatibles amb altres “F”? També ho són amb altres línies, per exemple l’ “R”?\nLa línia F.2 és compatible amb la resta de línies F. Quant a la línia F.4 és compatible amb la resta de línies excepte la F.3 i la F5a. Pel que fa la les altres línies de les bases, heu d’estar al que estableixen les seves bases específiques.\nA la F5a entren els projectes de compliment normatiu?\nSí. Entra el disseny i/o elaboració de projectes que us permetin implementar accions per complir la normativa que heu de complir les entitats, entre molts altres.\nPer a les entitats que teníem projectes finançats a la F1b (que ja no es convoca) quina línia ens correspondria?\nSe suprimeix la sublínia F1b adreçada a programes d’activitats d’entitats del territori que interactuen amb la xarxa Equipaments Cívics. Aquests projectes poden encaixar a la línia F3: acció comunitària, línia que valora de manera especial la interacció dels projectes amb els equipaments cívic de la DGACC.\nF2: aquesta línia finança les despeses dels projectes que fem amb les persones voluntàries de l’entitat?\nNo. La F2 finança les despeses per fomentar i “cuidar” el voluntariat de l’entitat: projectes formatius de les persones voluntàries, accions per captar o fidelitzar voluntaris, despeses per coordinar els projectes de voluntariat des de la figura del coordinador/a… Però no finança els projectes d’intervenció que es fan amb les persones voluntàries.\nF3: Si en l’execució del projecte no hi col·laboren els SSB del territori, puc presentar igualment el projecte?\nSí, projectes de dimensió comunitària que no comptin amb la col·laboració o participació del SSB del territori poden presentar-se, ja que no és un requisit necessari. Ara bé, aquests projectes no podran optar als punts que s’atorgaran a aquells projectes que sí hi col·laboren.\nF5a: perquè no s’accepta que més d’un 30% del pressupost dels projectes puntuals de la F5a correspongui a despeses estructurals?\nLa mesura respon a la necessitat de presentar i finançar projectes que en un moment determinat, l’entitat veu com a necessari per enfortir-se i que s’escapa de la seva acció ordinària. Vol, per tant, que la despesa vagi destinada a finançar aquest projecte singular que arriba per situar l’entitat en una millor posició per seguir fent front al seu dia a dia. S’accepta imputar despeses ordinàries, però el gruix ha de ser per fer front a despeses del projecte puntual.\nF5b: les federacions podem presentar projectes d’enfortiment de la pròpia estructura federativa?\nNo, no és possible: la F5b només vol finançar projectes implementats per les entitats federatives encaminats a enfortir les entitats de base que té federades.\nQuè voleu dir quan insistiu que la informació de l’apartat 8 de l’annex 2 ha de ser coherent? Coherent respecte què?\nLa coherència de les dades dels RRHH adscrits al projecte s’informen al punt 8 i efectivament han de ser coherents en el sentit següent:\nSi informeu a la taula 8 que hi ha personal assalariat i/o professionals independents, la informació econòmica d’aquest recursos humans també els heu d’expressar al pressupost.\nReviseu que la informació de les dues taules d’aquest punt 8 sigui coherent: el personal remunerat de la primera taula ha de ser la suma del personal indicat com a professionals independents i personal assalariat de la segona taula.\nQuin és el límit de la subcontractació?\nLes despeses de subcontractació no poden excedir del 50% del total. Informa-les en el punt 13 de l’annex 2. Recordeu que si la subcontractació és entre parts vinculades cal informar-ho a la sol·licitud per obtenir l’autorització prèvia.\nF1: les despeses lúdiques dels programes d’actuacions veïnals poden incloure’s en el pressupost per ser finançades?\nLes bases reguladores diuen que NO seran despeses subvencionables, però SÍ podran formar part del pressupost de l’acció subvencionada, les despeses vinculades a les sortides culturals, les despeses d’alimentació vinculades a celebracions, ni la resta de despeses d’activitats merament lúdiques.\nPer tant poden formar part del 100% del cost del programa d’activitats, però no podran formar part de la part que des del Departament es paga.\nEs pot demanar com a subvenció un import superior al 85% del cost del projecte?\nNo. Només es pot subvencionar un màxim del 85% del pressupost total i això vol dir que la resta de l’import l’ha de posar l’entitat (mínim 15%, amb fons propis o bé amb altres fons de finançament d’altres finançadors). Per tant, quan s’empleni el pressupost, la part de subvenció que es demana al Departament no pot superar en cap cas el 85% del cost del projecte.\nEn que consistiran la verificacions quan no es superin els 40.000€?\nEl Pla de verificació per cada una de les línies encara no s’ha determinat. Abans del mes de setembre de 2021 es vol aprovar l’esmentat pla per cada línia. Un cop aprovat s’informarà a les entitats de què, el com, i el quan.\nPer la F5a, s’indica que les despeses estructurals no poden superar el 30% i es mencionen les nòmines com a exemple.\nAixò significa que les despeses de personal no poden superar el 30% del pressupost total o es refereix només\nal personal de coordinació i que no està dedicat al desenvolupament específic de l’acció?\nEl topall del 30% es refereix a les despeses estructurals, ja siguin nòmines, subministraments, lloguer o despeses de local. No es consideraria despesa estructural de nòmines aquelles despeses de personal vinculades directament al projecte d’enfortiment, sent una tasca no ordinària a la del seu lloc de treball habitual. Aquest darrer punt ha de recollir-se i explicar-se explícitament en l’annex, quan es redacta el projecte i s’especifiquen els recursos humans destinats al projecte.


Energia de bon matí\nActualitzada 23/04/2019 a les 11:59\nT’aixeques amb el cap emboirat i poca energia? Practica aquesta respiració després de llevar-te i veuràs que estaràs amb el cap ben clar i atent! Avui brillaràs!\n© Energia de bon matí\nSi ets de les persones a les quals els costa llevar-se i sents pesadesa al cos mentre et despertes. Si els llençols se t’enganxen i els ulls no es volen acabar d’obrir. Si el teu cap va lent quan engegues el teu dia… Sàpigues que el teu dia pot començar d’una altre manera!\nEl cos està ideat per a viure des del seu màxim potencial. Em llevo amb energia, ganes i alegria. Tenim un secret per a revertir aquest estat: Kapala en sànscrit significa “crani”. Bhati significa “el que dóna claredat”.\nKapalabhati és la pràctica que treu la pesadesa del cap. Per això li diem la respiració del crani brillant. És una respiració abdominal sense retenció de l’alè. Es respira per les dos fosses nassals. El procés és una successió de expiracions curtes, fortes, rítmiques, ràpides i contundents. En aquest tipus de respiració l’expiració és activa i brusca i la inspiració és passiva.\nÉs un pranayama (pràctica respiratòria) diafragmàtic, on el tòrax es queda immòbil. Estàs preparada? Seu còmoda al teu coixí o en una cadira. Tanca els ulls, arrela les teves natges i estira la teva columna cap el cel. Les cames i el tronc queden en un angle de 90 graus. Inhala i deixa que el teu tòrax s’enlairi i creixi en perímetre. Exhala i relaxa tota la panxa. Contrau contundentment els rectes abdominals (la panxa) mentre l’aire surt del cos de cop. Relaxa els músculs abdominals mentre observes que l’aire hi entra sol. Contrau de nou i l’aire surt. Relaxa la panxa i l’aire entra.\nEntra amb un ritme d’entre 60 i 120 repeticions per minut. La inspiració ha de durar el triple que l’expiració. L’expulsió s’ha de controlar a la zona de la glotis, en comptes de les foses nasals.\nPer començar, pots fer tres sèries d’un minut descansant tres respiracions complertes entre cada sèrie. Les respiracions complertes es realitzen omplint d’aire tota la capacitat pulmonar d’una manera orgànica. Són respiracions profundes i plenes. Practica aquesta respiració aplicant els gestos de les mans que més et convinguin.\nNeteja completa dels pulmons, mantenint flexible l’esponja pulmonar. Purifica la sang. Oxigena l’organisme, millora la circulació. Ens carrega d’energia. Flexibilitzem el diafragma. Eliminem la grassa abdominal. Enforteix la panxa (rectes abdominals). Es tonifica i es fan massatges a les vísceres i el sistema nerviós. S’activa la digestió. Estimula el fetge, la melsa i el pàncreas. Molt eficaç per eliminar l’estrenyiment.\nEl cervell és la part del cos que consumeix més oxigen. Amb aquesta respiració produeixes una acció de bombeig sobre la circulació arterial injectant gran cabal de sang al cervell. Això fa que tota la sang del cervell es renovi. Tot això conservant la pressió arterial dins dels seus límits fisiològics.\nNo és recomanable practicar kapalabhati per a persones que pateixen hipertensió i tenen dolències a les oïdes o a la vista.


Més recursos per a la fiscalia per lluitar contra delictes transnacionals | BonDia Diari digital d'Andorra.\nEl fiscal en cap de la lluita antimàfia i antiterrorisme d’Itàlia, Franco Roberti, va signar ahir amb el fiscal general d’Andorra, Alfons Alberca, un memoràndum d’entesa que permetrà estades de formació i contactes “per aprendre sobre la criminalitat transnacional, el tràfic de persones, el blanqueig de capitals i el tràfic de drogues, però també d’altres delictes que atempten contra els drets fonamentals de les persones”, va explicar Alberca. Per la seva banda, Roberti va manifestar que a més d’un protocol d’intercanvi d’informació i formació, l’acord signat ahir a la seu del Consell Superior de la Justícia potenciarà “la creació de grups de treball sobre assumptes concrets en la matèria”. Roberti va destacar que l’intercanvi també estarà centrat en la lluita contra el finançament del terrorisme i la delinqüència econòmica patrimonial.\nSense concretar el nombre de casos en què han col·laborat les dues fiscalies, “perquè alguns encara són investigats”, segons Alberca, els dos fiscals van insistir que la col·laboració dels dos organismes es remunta al 2012 i que amb aquest acord es formalitza d’una manera més directa.\nRoberti va destacar la bona disposició d’Andorra a col·laborar i que aquesta col·laboració ha permès a la fiscalia italiana veure com la màfia va portar capital il·lícit fins aquí al Principat. Un exemple recent va ser l’operació Brancato contra la màfia siciliana, que el juliol passat va culminar al Principat i gràcies a la qual es va poder bloquejar més d’un milió i mig d’euros en comptes bancaris.\n‘No’ al secret bancari\nL’acostament a Europa per part del Principat i l’aixecament del secret bancari va ser aplaudit per Roberti perquè, segons el cap de la fiscalia antimàfia, “el capital il·lícit busca llocs on els sistemes normatius són obscurs, on hi ha el secret bancari, i amb aquesta reacció i política de transparència d’Andorra ens ajudarà a lluitar contra la destinació del capital il·lícit”.\nLa repercussió econòmica\nPer altra banda, Roberti va explicar la incidència important que té l’activitat criminal, ja que els seus guanys suposen el 5% del PIB d’un país, segons estudis de les Nacions Unides i la Unió Europea. Aquest percentatge, però, es dobla en el cas d’Itàlia i arriba al 10% (que venen a ser 118.000 milions), segons Roberti.\nAltres xifres destacades per Roberti van ser que el capital procedent de la màfia suposa una pèrdua de l’economia sana d’un país d’entre un 15% i un 20%.\nPer altra banda, el fiscal italià va destacar que els guanys de la corrupció ja sumen\nl’1% de l’economia d’un país. En aquest sentit, el fiscal expert en la lluita contra la criminalitat organitzada va explicar que la corrupció s’ha convertit en la principal eina de treball de la màfia i que la violència, que era la principal abans, ha quedat en un segon terme. “La violència i la intimidació és un pla B de la màfia, perquè el que busquen ara és que la corrupció penetri en les institucions”, va dir Roberti.


Covid-19 i la compra pública d'innovació. ACCIÓ - Agència per la competitivitat de l'empresa Agenda. ACCIÓ - Agència per la Competitivitat de l'Empresa\nAquí pots veure la presentació de la sessió.\nAquí tens l'enllaç al vídeo de la sessió.\nParticipa en aquesta sessió on-line per conèixer quines oportunitats internacionals estan sortint en relació amb COVID-19 i quin paper hi juga la compra pública d'innovació.\nConeixeràs com s'aplica aquest instrument als països del nord d'Europa de la mà de l'oficina exterior d'ACCIÓ a Copenhaguen i amb dues empreses, 8WIRES i EURECAT, que han aconseguit un contracte important a Suècia, relacionat amb l'empoderament dels malalts hospitalitzats, cuidadors i familiars.\nEn una segona part, l'oficina de Londres ens explicarà com funciona la compra pública d'innovació al Regne Unit i veurem diverses oportunitats obertes actualment i relacionades amb la COVID-19.\nI finalment des de l'oficina de Washington ens mostraran quina vigilància es fa als EUA i al Canadà, per part dels organismes internacionals, públics i privats i veurem algunes oportunitats més.\nNo et perdis aquesta sessió!\nBig data, intel·ligència artificial i internet of things\t/\tSalut i equipaments mèdics\t/\tTèxtil i moda\nConèixer millor l'instrument de compra pública d'innovació i les oportunitats internacionals obertes actualment i relacionades amb la COVID-19.\nUna empresa o centre tecnològic amb solucions relacionades amb la COVID-19, o una entitat pública interessada a conèixer exemples de compra pública d'innovació en altres països.


C CA 1 Imatge 3 Col·laboradors 436 Visites Bústia de suggeriments\n1. BOT [Arundo donax, família de les gramínies] Planta perenne de 2 fins a 6 m d’altura. Forma gran nombre de tiges folioses molt endurides (llenyoses a partir del segon any de vida) amb molts de nus, que neixen d’un rizoma gruixut que es troba a poca profunditat. Les fulles, de color verd glauc, abracen la tija i s’estenen formant una làmina llarga d’entre 2 a 8 cm d’amplada. Les flors, grogues un poc violàcies, formen una espiga laxa (panícula) d’uns dos palms al final de les tiges. Floreix des de final d’estiu fins entrat l’hivern, pero no arriba mai a fructificar. Es reprodueix gràcies al creixement del seu llarg rizoma.


Endogàmia Virtual: A pendre pel sac\nÉs innegable que els nostres diners de bons contribuents s'ha malbaratat d'una forma escandalosa en:\n1- Programes de MERDA\n2- Cubates de l'Àngel Casas al Selmo's.\nDel primer millor no en parlem. La programació és vomitiva, només comparable a la mole de merda que estan fent a TV3. "Mar de fons" és per a retardats, aquella gasòfia que fa la Otero és digne de psiquiàtric i "El Cor de la Ciutat" ja fa temps que va perdre la dignitat.\nAh, per cert, ahir vaig seure al sofà de pell en el que la Mònica Terribas va quedar desflorada pel seu actual marit. La cosa tenia el seu morbo, per a què negar-ho.\nNens d'endogàmia, passeu-vos per la sinagoga, estic segur que el nou post us entusiasmarà.\nMitiquissim article! Quin gran descobriment aquest votamicuerpo. Graciasm por este sueño!\nBrillant post, friend from the sinagogue (li deixaria escrit al seu blog però l'aplicatiu fa el capullo).\nQuan estudiava Criminologia, vam ser invitats a un dels programes de merda de l'Àngel Casas. En principi havíem d'intervenir per denunciar un problema en l'homologació de la carrera i blablabla. Finalment, en una trampa fastigosa, ens van col·locar de públic perquè havien de parlar de la delinqüència (així, en general) i quedàvem molt bé.\nVam protestar i no ens van fotre cas, així que ens vam quedar de púbilc enfotent-nos del Casas. El regidor ens va cridar l'atenció i vam amenaçar d'anar-nos i deixar el públic buit.\nHi havia una espècie de marrec igual que el de la foto de Kesoytiza que va cridar-nos: "L'Àngel Cazaz éz un gran precentador i ez meresh un rezpecte perquè té un trajectòria invidiable".\nAquí teniu el fan/menor corromput.


Formació Teràpia Floral de Bach - La Sala de Ser\nFormació Teràpia Floral de Bachlasaladeser2022-05-11T15:10:21+01:00\nTreballo acompanyant persones, parelles i famílies des de fa 16 anys. Era escèptica a tot el que no fos ciència i deia “jo no hi crec”. Un dia, un metge me’n va parlar i quan vaig saber que les flors de Bach equilibren TOTS els estats d’ànims, que hi ha flors per a les emocions “calentes” com la ràbia, l’estrès, la intolerància, el ressentiment i al contrari, essències que et treuen del pou de la tristesa, l’apatia, els dubtes, augmenten l’autoestima, que remeten les pors, la depressió, l’ansietat, la nostàlgia o la mandra per exemple, i en poques tomes fan efecte, se’m va despertar un interès desmesurat, com només m’ha passat molt poques vegades a la vida i vaig decidir ara fa 8 anys formar-me primer amb el Dr. Ricardo Orozo i després amb el biòleg Jordi Cañellas. No he parat de meravellar-me i d’estudiar-les. Desitjo que te n’enamoris tu. Laura Varela\nLa Teràpia Floral del Dr. Bach és un sistema de 38 essències florals que es prenen o s’apliquen i ajuden a restablir la salut, harmonitzar les disfuncions als camps físic, emocional, mental i espiritual de tots els éssers vius, siguin aquests humans, animals o vegetals. Els resultats comprovats en animals, nens i plantes expliquen la inexistència de placebo. Per al Dr. Bach, la ment, és la part més sensible de la nostra personalitat i el lloc on s’origina la disharmonia i si no ho corregim, cristal·litza en malaltia física o mental. Les flors funcionen, cal estar ben format.\nUna part teòrica sostinguda per un extens material escrit, diapositives amb fotografies i casos pràctics.\nUna part pràctic-vivencial en un entorn grupal enfocat a l’autoconeixement, on l’alumne podrà explorar les seves emocions i trets de caràcter, i fer-se ajudar amb les essències florals corresponents. Així mateix aprendràs el funcionament de les essències florals a través de les casuístiques variades dels teus companys.\n“Las Flores de Bach son algo más profundo de lo que pueda suponerse desde un análisis rápido y\nsuperficial. De hecho, son mucho más que una terapia: un instrumento de conocimiento y crecimiento\npersonal sin precedentes”.\nITINERARI DE LA FORMACIÓ\nEl curs està estructurat en 3 nivells independents i complementaris.\nEls que ja heu realitzat un curs d’iniciació en una altra escola, podeu accedir directament al Nivell II i III, però recomanem no saltar-se el nostre Curs Introductori, ja que molts dels continguts de la nostra iniciació no solen incloure’s i són l’eix del qual parteixen coneixements posteriors.\nLa formació s’imparteix presencial i en línia simultàniament. Encara que prioritzem i gaudim les trobades presencials, aquest format permet seguir amb la formació quan les mesures sanitàries restringeixen la mobilitat. Alhora, les classes són gravades i te les enviem quan no puguis assistir.\nLa formació està dirigida i impartida per Laura Varela amb alguns mòduls a càrrec de professors convidats.\nNivell I- Introductori\nL’objectiu d’aquest curs és capacitar a l’alumne per a utilitzar les Flors de Bach per al seu auto tractament. Conèixer àmpliament el seu rang d’actuació per a saber triar l’essència o essències adequades en funció de l’estat emocional, físic o psíquic que necessita ser atès. Aprendràs:\no Ampli coneixements de les 38 essències + el Rescat\no L’origen de les Flors de Bach\no Edward Bach, el metge i l’home\no Concepte i causa de Malaltia\no Com actuen les Essències\no Signatura vegetal.\no Com s’elaboren. Elaboració, mètode i materials\no Placebo i Nocebo\no Iniciació al diagnòstic i formulació\no Preparació en grup de fórmules. Conservació i dosificació\no Com prendre-les. Prescripció i posologia\no Regulació. Legislació. Estudis científics\no Test de coneixements\nNivell II – Aprofundiment\nL’objectiu d’aquest nivell formatiu és aprofundir en el coneixement de les essències i ampliar el seu ús per acompanyar a altres persones del seu cercle familiar o social. Aprendràs:\no Diagnòstic diferencial i territoris compartits d’algunes essències. El que ens fa dubtar\no Essències complementàries. Què hem de conèixer per a preparar la fórmula. Psicologia de la flor\no Flors d’estat i flors tipològiques o de personalitat. Nivells de patologia\no Quan sembla que la fórmula no funciona\no Catalitzadors florals\no Patrons Transpersonals. L’ús de les essències en aplicacions locals\no Deducció en grup i preparació de gels, cremes, col·liris, vaporitzadors i difusors\no Les flors per a animals i plantes.\no Chakres i Flors de Bach. Una altra manera d’aplicar les essències\no Prendre flors o fer teràpia floral. Acompanyar el procés\no Els esquemes de Bach\nNivell III- Perfeccionament\nL’objectiu d’aquest nivell formatiu és ampliar encara més els coneixements i aplicacions de les essències, fet que capacita a l’alumne per acompanyar a persones en consulta. Aprendràs:\no Estudi i supervisió continuada de casos pràctics. Aprofundiment en les essències\no Dinàmiques de sanació. Aparició del símptoma – Resolució o Agreujament\no Nocions d’entrevista. La importància de l’entrevista inicial i del seguiment del procés terapèutic\no L’escolta activa\no La relació terapèutica. Eines de teràpia\no Interferència del terapeuta. El nostre punt cec. Transferència i Contratransferència\no Què diu i què no diu el client\no Objectius i estratègia de la teràpia floral i durada del tractament\no Teràpia amb nens\no Geopaties. Ús de les varetes o pèndol.\no Enquadrament terapèutic. Legislació actual i documentació imprescindible\no Errors més freqüents\no Orientació per a integrar la teràpia floral a la teva professió, sigui la que sigui\nNivell I – Introductori\n40 hores lectives en 8 sessions de 5 hores.\nHorari: Divendres de 17 a 22h.\nDates: 23 de setembre, 7 i 21 d’octubre, 4 i 18 de novembre, 2 i 23 de desembre de 2022 + una data en dissabte, a concretar per al mòdul de Signatura Vegetal a càrrec de Jordi Cañellas.\nPreu: 350€ (40€ en realitzar la inscripció, la resta pots abonar-lo al comptat en 2 o 3 terminis a concretar amb tu).\n35 hores lectives en 7 sessions de 5 hores.\nDates: 13 de gener, 3-10 de febrer, 3-24-31 de març i 14 d’abril de 2023\nPreu: 330 € (40€ en realitzar la inscripció, la resta pots abonar-lo al comptat en 2 o 3 terminis a concretar amb tu).\nDates: 5-19 de maig, 2-16-30 de juny i 7-21 de juliol de 2023\nPreu: 330€ (40€ en realitzar la inscripció, la resta pots abonar-lo al comptat en 2 o 3 terminis a concretar amb tu).\n15% de descompte per als alumnes que es matriculin a la formació completa o a dos dels nivells.\nSi et matricules a la formació completa, a més del 15% de descompte pots triar pagar mensualment una quota de 75€ (d’octubre a juliol)\nEl curs es realitza en castellà.\nLes teves preguntes i les teves experiències ens interessen a tots. Crearem un grup de WhatsApp amb tots els alumnes per a preguntes, aportacions i supervisió. Preguem usar-ho només per a qüestions relacionades amb aquest curs. Podràs usar aquesta eina també durant els mesos posteriors a la finalització del curs, ja que és en la pràctica real on sorgeixen dubtes i són aquestes les que permeten consolidar l’aprenentatge.\nAquest curs inclou els preparats florals que tu triïs per a experimentar. La presa continuada (voluntària) d’essències facilita l’aprenentatge, ja que integra el cos teòric amb l’experiència. Podràs recollir-les a LaSaladeSer *\n* Curs online: te’ls enviem per servei de missatgeria a ports deguts.\nEn finalitzar el Nivell I, anirem d’excursió! Realitzarem una visita de migdia, per a conèixer la planta i la flor de la mà de Jordi Cañellas, biòleg botànic, especialista en signatura vegetal. La visita la realitzarem en dissabte i la data serà proposada triant la millor època de floració.\nPer ser alumne, tens l’opció de preparar les fórmules que desitgis per a altres persones (les teves estan incloses mentre duri la formació), amb la supervisió de Laura Varela i només pagaràs 15€ (el cost al públic és de 75€ que inclouria visita + preparat floral)\nSi ho desitges, podràs adquirir el Kit d’essències i també el material d’envasat a un preu molt interessant.\nPer a obtenir el teu Certificat, hauràs d’haver assistit a un 80% de les classes (o haver visionat les gravacions). Les classes no són recuperables encara que sí que rebràs el material d’estudi. En tots els nivells es realitzen proves de coneixement i avaluació continuada.\nNECESSITES + INFO? ET TRUQUEM


Reforcen la seguretat als autocars després de l'accident de Freginals | Diari de Tarragona\nReforcen la seguretat als autocars després de l'accident de Freginals\nEl Govern incentivarà l´ús del cinturó i planteja un segon conductor en viatges nocturns de llarga durada\nEstat en què va quedar l´autocar accidentat, a l´autopista AP-7 als Freginals. Foto: Joan Revillas\nLa Generalitat prepara un paquet de mesures per millorar la seguretat del transport de viatgers per carretera, després del tràgic accident d’autocar del passat 20 de març als Freginals, en el qual van morir 13 noies estrangeres estudiants d’Erasmus.\nLa principal mesura proposada pels departaments deTerritori i Sostenibilitat i Interior se centra en l’ús del cinturó de seguretat en autocars, i s’ha plantejat que aquests vehicles disposin d’un dispositiu que emeti algun tipus de senyal, ja sigui acústic o visual, i fins i tot que el conductor no iniciï el viatge en cas que algun passatger no porti cordat el cinturó.\n«Cap de les víctimes mortals de l’accident de Freginals portava posat el cinturó», va assenyalar ahir el conseller d’Interior, Jordi Jané. El seu departament incentivarà l’ús del cinturó als autocars amb campanyes i patrulles dels Mossos d’Esquadra a les estacions que en recordaran l’obligatorietat. «Massa persones no porten el cinturó quan viatgen en autocars», va alertar Jané.\nUna altra de les mesures, que el Govern vol consensuar abans de l’agost amb els agents implicats en la seguretat viària, és la d’incorporar un segon conductor d’autocar en trajectes nocturns i de llarga durada. Pel que fa a les aptituds psicofísiques dels conductors, es proposa incrementar la freqüència de la renovació del permís i pas de revisions mèdiques; i estudiar un límit màxim d’edat per conduir més restrictiu.\nAlgunes de les propostes, les podrà aplicar el Govern, com elaborar una llista de passatgers amb les substitucions d’última hora. Per a d’altres, es necessitarà canviar la normativa estatal i internacional.\nEl grup de treball, del que formen part diversos departaments de la Generalitat, convocarà en un termini de 45 dies una jornada de treball amb els agents econòmics i socials implicats (patronal, sindicats, associacions professionals i usuaris) per analitzar les propostes d’actuació i plantejar un programa d’accions conjunt. «Proposem un seguit de millores que ens agradaria compartir amb el sector del transport per consensuar la seva posició respecte aquest paquet de propostes», va explicar per la seva banda el conseller de Territori, Josep Rull.


Calculadora per Lliures sirianes (SYP) Canvi de divises Tipus de canvi\nLliura siriana (SYP) Canvi de divises Calculadora de conversió\nIntrodueixi l'import que voleu convertir a la casella a l'esquerra de la moneda i premi el botó "Converteix". Per mostrar Lliures sirianes i només una moneda que no faci clic a qualsevol altra moneda.\nLa Lliura Síria és la moneda en la Síria (República Àrab Síria, SI, SYR). La Lliura Síria també es coneix com la Lira siriana, Livre, i Livres Syrien. El símbol per SYP pot ser escrit S, S, SP, i LS. La Lliura Síria es divideix en 100 piasters. La taxa de canvi de la Lliura Síria es va actualitzar per última vegada el 27 juliol 2021 de Yahoo Finance. La SYP factor de conversió té 5 dígits significatius.


Xavier Badia i Cardús: Des de la sinceritat i la preocupació. Un cop d’ull a l’avui (1) – Federalistes d’Esquerres\nXavier Badia i Cardús: Des de la sinceritat i la preocupació. Un cop d’ull a l’avui (1)\nMiro el meu entorn, les institucions, la política i la gent que han format part de la meva vida, i em costa de pensar que es tracta del mateix país en el que he fet de mestre i en el que he exercit càrrecs institucionals com a membre d’una formació política que ja no existeix.\nEm pessigo a mi mateix i no paro de repetir-me que no puc caure en la nostàlgia ni en una pueril idealització del passat. Certament, em dic, la rivalitat política ha existit sempre, les diferències de classe no tenen precisament quatre dies, i els móns en els que s’han desenvolupat els diversos grups socials i cada persona han estat sempre molt diferents. Miro d’esbrinar què ha passat i d’explicar-me a mi mateix en què han canviat tant les coses, i se’m plantegen moltes més preguntes que no pas respostes.\nEl cert és que percebo que l’evolució que ha viscut el nostre país en els darrers deu o dotze anys ha portat a una situació nova, ben diferent de la que partia. No m’interessa esbrinar si el procés polític cap a l’independentisme de bona part del catalanisme polític és una continuació del pujolisme. Aquestes ratlles no pretenen en absolut fer una anàlisi d’aquesta evolució, ni de les seves causes ni de les seves dinàmiques. No. La meva mirada és la d’un ciutadà corrent, interessat per la sort del seu país, que ha cregut i que segueix creient, això sí, que només la Política en majúscules, en la seva concepció més noble de la paraula, ens pot ajudar a crear els marcs institucionals i legals que permetin concretar ideals com la igualtat, la llibertat i la fraternitat / solidaritat, i que possibilitin que les persones que vivim del nostre treball amb tota la dignitat, puguem fer sentir la nostra veu i acreditar col·lectivament el nostre pes. Però també és la mirada d’un ciutadà corrent que s’ha compromès en la política en minúscula, en la política institucional (12 anys a l’ajuntament d’Igualada, 6 anys a la Generalitat de Catalunya), en la militància i en la política de carrer, i que per tant, mira d’entendre per què passen les coses, també les del món polític i de la societat.\nAvui veig un país dividit…, més enllà i amb més profunditat del que havia estat fins fa uns anys. No vull centrar-me en l’anàlisi de les causes que han portat a aquesta situació, però jo situo, tan sols per tenir un marc cronològic clar, els desencadenants d’aquesta evolució, pel que fa a Espanya, a l’any 1996, amb la formació del primer govern de José Mª Aznar, del Partit Popular, i pel que fa a Catalunya, a l’any 2010, quan el Tribunal Constitucional emet la seva famosa sentència que modifica l’Estatut de Catalunya. Més enllà de la gran diversitat de posicions que tots nosaltres tenim sobre infinitat de temes i aspectes de la vida col·lectiva, característica d’una societat complexa i avançada com és la catalana, en relació al sentiment de pertinença i a la relació entre Catalunya i Espanya s’ha anat conformant una societat dividida en dos grans blocs, que s’han anat separant progressivament cada un d’ells en relació a l’altre, que cada vegada tenen menys coses en comú entre sí, que s’ignoren, que no es tenen respecte mútuament, i que tenen referents ideològics, culturals i afectius cada vegada més allunyats. Crec que el més rellevant d’aquest fet és que es tracta de móns cada vegada més tancats en si mateixos, amb una gran impermeabilitat, i molt cohesionats internament per lligams essencialment emocionals més que no pas racionals. També crec que cal destacar que els principals actors polítics, socials i mediàtics d’aquí i d’allà que han impulsat la dinàmica que ens ha portat fins aquí, no reconeixen el fet d’aquest tancament com a tal. I també que és molt significatiu de la situació actual que la ciutadania, que es sent lligada per motius bàsicament emocionals a un sector o a un altre, majoritàriament tampoc no és plenament conscient d’aquesta divisió, ni del tancament que l’acompanya, ni de les conseqüències que aquesta situació pot comportar.\nIgualada, 1 de juny de 2020\nPreviousPrevious post:Paola Lo Cascio: Una informació importantNextNext post:NOUS CAMINS DE FUTUR


Els drets dels infants | Santi Vila\ndimecres, 20 maig 2009\nDurant els darrers anys, els legisladors dels Parlaments més avançats del món s’han ocupat amb determinació de garantir els drets dels infants. Com denuncia però el Magistrat Emilio Calatayud segurament aquesta benintencionada legislació garantista no ha estat tan encertada a l’hora de fixar amb precisió les obligacions dels qui han de garantir-los: les autoritats familiars i l’administració. Així, llegeixo disgustat que el President Rodríguez Zapatero està decidit a permetre que les nenes adolescents de setze anys puguin avortar sense ni tan sols d’haver-ne d’informar als seus pares. En la mateixa línia, recullo les dades facilitades per Consuelo Crespo, presidenta de la secció espanyola de la Unesco on es denuncia que actualment a la xarxa hi ha prop de 100.000 webs amb pornografia infantil. Per acabar-ho de reblar, els serveis socials de l’Ajuntament de Figueres em confirmen la cronificació de les dades d’absentisme escolar al barri del Culubret. Sóc radical partidari dels drets dels infants i penso que hem d’estar decidits a mobilitzar-nos per a garantir-los. I el dret més important a preservar és el d’assegurar als nens i nenes d’avui, que algun dia podran arribar a ser homes i dones lliures, dotats de responsabilitat moral.\nÉs aberrant que una decisió tan important com la d’interrompre una vida, la pugui prendre una adolescent, una persona en curs cap a la maduresa emocional, sense l’acompanyaments dels projenitors. És inadmissible que anar a l’escola sigui una opció i no una obligació. És lamentable que l’Estat de Dret sigui incapaç de perseguir amb eficàcia els qui posen en perill el creixement harmoniós dels infants.\nEn el que a mi respecta, estic decidit a fer posar en coneixement de la fiscalia tots els casos de pares negligents respecte dels seus fills. Estic decidit a reclamar a la fiscalia que actui amb determinació en contra dels pares i mares que no garanteixin el dret dels seus fills a l’escolarització o que no els asseguren un creixement equilibrat. Perquè determinades vulneracions de drets no s’han de resoldre per la via administrativa, sinó que han de tenir conseqüències penals. Perquè si no som conseqüents amb l’esperit de les lleis que aprovem, és normal que la ciutadanis ens vegi com a simples "parlanxins", més preocupats per l’estètica de les nostres posicions que per la seva ètica i eficaç aplicació. Lògicament, aquesta actitud topa frontalment amb els posicionaments d’un lamentable president del Govern, més decidit a mostrar-se com a frívol i simpàtic progressista que conscient de l’alta responsabilitat que té assignada com a màxima autoritat executiva del país. Confio que, en aquest cas, dins del partit socialista acabin prevalent les veus més responsables que, lògicament, ja han començat a aflorar.


El Consell de Menorca reprendrà demà les visites a l'històric edifici sanitari del Llatzeret\nLes visites guiades, que es faran en castellà i anglès, tindran una durada de dues hores i mitja\n2 min. Maó 03/05/2019 11:54\n651x366 El Llatzeret és una de les joies arquitectòniques del port de Maó. / CIME.ES El Llatzeret és una de les joies arquitectòniques del port de Maó. / CIME.ES\nEl Consell de Menorca, a través de la Fundació Foment del Turisme, començarà demà el programa de visites guiades al Llatzeret, l’edifici històric ubicat al port de Maó. L’objectiu d’aquesta iniciativa és fer més accessible a la població resident i turista un dels elements patrimonials més emblemàtics i valuosos de Menorca. La prestació del servei, que s’allargarà fins a final d’octubre, l’assumirà l’empresa Viatges Magon. En total, està previst organitzar prop d’un centenar de visites. La primera es farà aquest dissabte, i a partir d’aquí es programaran sortides des del moll de Calesfonts tots els dimarts (només en temporada alta), dijous, dissabtes i diumenges.\nLes visites guiades, que es faran en castellà i anglès, tindran una durada de dues hores i mitja i una capacitat màxima de 79 persones. La consellera insular de Promoció Turística, Maite Salord, ha destacat la importància de “la seva recuperació, i l'obertura al públic ha estat una de les nostres prioritats. Per això, els darrers anys hem seguit un ambiciós programa d’inversions que ha permès fer aflorar espais fins ara tancats, deixant al descobert una de les meravelles arquitectòniques de la nostra història recent”. El preu general serà de 18 euros, excepte per als menors de vuit anys, que podran visitar les instal·lacions de manera gratuïta.\nLa construcció del Llatzeret, declarat Bé d’Interès Cultural, data de final del segle XVIII. Concretament, fou el 1793 quan es va ordenar construir aquest establiment sanitari per aïllar els infectats o sospitosos de malalties contagioses que arribaven a bord de vaixells. Finalitzades les obres l’any 1807, el Llatzeret de Maó, el primer centre d’Espanya i el dissetè d’Europa, no va entrar en funcionament fins deu anys més tard. S’hi varen viure episodis tràgics com les fortes epidèmies de febre groga de 1821 i 1876 i la de tifus, també el 1821. L’any 1919 hi va arribar el darrer vaixell en quarantena i poc després va deixar d’emprar-se amb finalitats sanitàries. Amb el traspàs de la titularitat del Ministeri de Sanitat al Consell, que es va fer efectiva l’abril del 2015, la història del Llatzeret ara es reescriu de nou.


Institut Bellvitge – “NINGÚ HAURIA DE VIURE UNA GUERRA O UNA DICTADURA” 3r d’ESO escriu a la Dory Sontheimer, memòria de l’Holocaust\n“NINGÚ HAURIA DE VIURE UNA GUERRA O UNA DICTADURA” 3r d’ESO escriu a la Dory Sontheimer, memòria de l’Holocaust\n2020-06-03T07:19:11+00:002 juny, 2020|\nDurant el període de confinament, els alumnes i les alumnes de 3r d’ESO han escrit una carta a la Dory Sontheimer, autora de Les set caixes i La vuitena caixa. La Dory ens havia de venir a visitar a l’institut per explicar-nos la història de la seva família durant l’Holocaust, però no va poder fer-ho a causa de la pandèmia, de manera que l’alumnat ha traslladat els seus missatges a l’autora mitjançant aquestes cartes que li hem enviat per correu.\nEt vull donar les gràcies abans que res per llegir aquesta carta, encara que hagués sigut millor haver escoltat la teva història en persona, a l’institut, com havia previst la nostra professora, la Mercè. També volia demanar-te que continuïs anant a instituts a explicar-la, ja que visites com la teva ens obren els ulls. Aquestes ens fan adonar-nos de com de trist i com de difícil ha estat la nostra història més propera, ja que moltes vegades no hi som conscients. I el més important, conèixer els errors que no s’han de tornar a cometre.\nSi haguessis vingut a l’institut com estava previst, m’hauria agradat preguntar-te moltes coses: Has conegut en persona algun dels familiars que no sabies que existien ? Has anat o t’agradaria anar a algun dels camps de concentració on va estar la teva família? T’hagués agradat que els teus pares t’haguessin explicat la història en comptes de descobrir-la a través d’unes cartes ?\nÉs una llàstima que ara mateix estiguem confinats a casa i no puguis explicar-nos en persona la vostra història, m’encantaria escoltar-la! No sé si ara mateix esteu tota la família junta o separada, pero segur que després d’assabentar-vos que sou família, s’ha creat un vincle molt gran que durarà per a tota la vida. Espero que ens puguis visitar ben aviat a l’institut com estava previst.\nSoc l’Hugo un noi de 3r d’ESO i t’escric per dir-te que la teva història és molt commovedora i molt emocionant, ja que hi ha parts molt tristes que m’han remogut per dins i que ningú hauria de viure, com que et trenquin la teva casa i t’obliguin a vendre la teva fàbrica de nines de porcellana per dissimular el decomissament com li van fer al teu pare, o que no deixessin passar la frontera als teus avis de part materna i els obliguessin a anar-se a Polònia i no saber si eren vius o morts , mentre els teus pares buscaven desesperats la manera de fer-los passar la frontera. I es que ningú hauria de viure una guerra o dictadura.\nPodeu llegir totes les cartes en aquest Padlet.\n3r d’ESO escrivim a la Dory\nL’activitat s’emmarca dins el projecte interdisciplinari Democràcia i Drets Humans en què des de Ciències Socials, Cultura i Valors Ètics i Religió, hem reflexionat sobre la importància dels Drets Humans i sobre les conseqüències del seu menysteniment “


Joan C. Martín: “Si vols comprar un bon vi en un supermercat, ajupe’t” (Sílvia Barroso)\n5 min. 26/11/2015 00:00\n260x389 Joan C. Martín, amb una copa de vi el dia de l’entrevista. És un gran defensor dels vins catalans i valencians. / PERE TORDERA Joan C. Martín, amb una copa de vi el dia de l’entrevista. És un gran defensor dels vins catalans i valencians. / PERE TORDERA\nVi des del bressol per combatre la ignorància de les borratxeres


L’Ajuntament de Maó col·labora amb el Plàstik Brunch, el primer festival sostenible de Menorca\nAquest divendres, la batlessa de l’Ajuntament de Maó Conxa Juanola, el primer tinent d’Alcaldia, Héctor Pons, la regidora de Comerç, Turisme, Activitats i Promoció Econòmica, Maria Membrive, i el tinent d’Alcaldia de Recursos i Sostenibilitat, Rafael Muñoz, han participat a l’acte de presentació del Plàstik Brunch, un festival cultural organitzat per l’associació cultural sense ànim de lucre Campi Qui Pugui, que en aquesta edició girarà al voltant del plàstic i la sostenibilitat. El festival se celebrarà a la cala Figuera del port de Maó, del 28 al 30 de setembre.\nConxa Juanola ha explicat que el festival comptarà amb el suport de l’Ajuntament de Maó, i ha valorat molt positivament la feina feta per les organitzadores en anteriors edicions. Juanola ha assenyalat que la proposta d’enguany «posa l’accent en la producció local i en la problemàtica d’àmbit mundial del tema dels plàstics a la mar, i és una crida a la reflexió, a la consciència de tots els ciutadans i a la mobilització per tal de solucionar aquest problema ambiental tan greu». A més, Juanola ha destacat que cala Figuera, l’espai triat per a realitzar l’esdeveniment, «és un espai que es recuperarà per a la ciutat i per al port, per a usos socials i nàutics, i ara hi ha una proposta que s’haurà de debatre durant els propers mesos i, per tant, és una oportunitat per poder dur la mirada dels ciutadans cap aquí».\nPlàstik Brunch, el primer festival sostenible de Menorca\nL’organització espera atreure entre 5.000 i 9.000 assistents el darrer cap de setmana de setembre, en la que serà la sisena edició de Brunch Menorca, Plàstik Brunch, que aplegarà persones de totes les edats i aficions al voltant de la gastronomia, el disseny, la música i les arts escèniques, en un espai obert a tothom. Un festival cultural impulsat per cinc dones a través de l’associació cultural menorquina sense ànim de lucre Campi Qui Pugui.\nLa temàtica del festival gira al voltant del plàstic i la sostenibilitat, l’any en què Menorca celebra el 25 aniversari de la declaració de l’illa com a Reserva de la Biosfera per la UNESCO, i quan s’està posant de relleu que es necessita un nou impuls per dotar de significat real aquesta declaració.\nPlàstik Brunch està dissenyat per conscienciar i reduir l'impacte en l'entorn. Hi haurà tallers i instal·lacions realitzades amb materials recuperats, tallers de robòtica i de construcció de joguines amb materials reciclats, així com accions de sensibilització mediambiental en col·laboració amb el GOB Menorca, l'organització Alnitak i el veler Toftevaag o les fotografies submarines de 27 MM.\nA més, el mateix festival assumirà els reptes de la sostenibilitat en la seva organització. Per exemple, els tassons del bar seran retornables i no s'utilitzaran bòtils d'aigua d'un sol ús, i al mercat de disseny i artesania i als food trucks no s’empraran bosses ni vaixella de plàstic.\nEntre les actuacions previstes, hi ha els concerts dels locals The Menorkings, The Palmers, Chepito, Mambo Chá i Midnight Talkers, les acrobàcies aèries de A Plom i Vol, la companyia de teatre Minúcia i les performances d'An Roy i el seu grup. També hi haurà artistes convidats de fora l'illa, com Dj Floro, col·laborador del programa Sonideros de Ràdio 3, els mallorquins Go Cactus o els djs Lady Avocado i Golf de Guinea (Barcelona), que acompanyaran els residents menorquins Mgnfque, Dj Al Capone, Dj Bass, Dj Sugus o Dj Byone.


Ítaca arriba al 96% d'ocupació en una "Edició Limitada" d'èxit • Ràdio Capital de l'Empordà\nEl Festival de música del Baix Empordà, Ítaca, Cultura i Acció ha aconseguit tancar aquest cap de setmana el festival “Edició Limitada” amb gran èxit. Amb les entrades exhaurides en tres dels quatre concerts, s’ha assolit un 96% d’ocupació.\nEls concerts de Ferran Palau i El Petit de Cal Eril van obrir un dels primers festivals de música al Baix Empordà després del confinament pel coronavirus. Seguit del nou espectacle d’Els Amics de les Arts, Andrea Motis, Sanjosex i Meritxell Neddermann. Tots ells actuant a Corçà i a La Pera amb aforaments entre els 400 i els 500 espectadors.\nUna Edició Limitada d’Ítaca amb només 500 espectadors\nAplicant totes les mesures de seguretat establertes, s’ha garantit la salut de tothom i s’ha posat de manifest la capacitat del sector musical a l’hora d’organitzar actes segurs. Ara, però, com han recollit diversos mitjans, els organitzadors d’Ítaca demanen als espectadors que aquest estiu omplin el seu temps amb cultura.\nL’últim concert de l’Edició Limitada però no serà fins al 24 d’octubre quan a l’Auditori Teatre Espai Ter de Torroella de Montgrí, les Macedònia s’enfilin a l’escenari. El concert forma part de la gira comiat que el grup musical ha organitzat de cara a repensar el projecte quan es compleixen 20 anys d’anar trepitjant escenaris.\nArticle anteriorNo hi haurà parades de creuers a Palamós aquest estiu\nArticle següentAlliberades 17 tortugues d’estany al Parc Natural del Montgrí, les Illes Medes i el Baix Ter